ଇଲିନା ସେନ ଜଣେ ଭାରତୀୟ ମାନବ ଅଧିକାର, ବାଣିଜ୍ୟ ସଂଘ ଏବଂ ନାରୀବାଦୀ କର୍ମୀ ଏବଂ ଭାରତରେ ମହିଳା ଆନ୍ଦୋଳନ ସହ ଜଡ଼ିତ ଜଣେ ଶିକ୍ଷକ ଏବଂ ଲେଖକ ଥିଲେ । ଅନେକ ବର୍ଷ ଧରି କର୍କଟ ରୋଗରେ ପୀଡ଼ିତ ହୋଇ ସେ ୨୦୨୦ ମସିହାରେ ଅଗଷ୍ଟ ୯ ତାରିଖରେ ୬୯ ବର୍ଷ ବୟସରେ ମୃତ୍ୟୁବରଣ କରିଥିଲେ । କ୍ୟାରିଅର ୨୦୦୪ ମସିହାରେ ଇଲିନା ୱାର୍ଧାସ୍ଥିତ ମହାତ୍ମା ଗାନ୍ଧୀ ଆନ୍ତର୍ଜାତୀୟ ହିନ୍ଦୀ ବିଶ୍ୱବିଦ୍ୟାଳୟରେ ଶିକ୍ଷାଦାନ ଆରମ୍ଭ କରିଥିଲେ । ସେ ସେଠାରେ ୨୦୦୭ ମସିହାରେ ପ୍ରାଧ୍ୟାପକ ଭାବେ ଯୋଗଦେଇଥିଲେ । ସେ ୱାର୍ଧାରେ ଥିବାବେଳେ ସେ ୨୦୧୧ ମସିହାରେ ଓ ପରେ ୨୦୧୪ ମସିହା ଫେବୃଆରୀରେ ଗୁଆହାଟୀରେ ଭାରତୀୟ ମହିଳା ଅଧ୍ୟୟନ ସଂଘ  "ଇଣ୍ଡିଆନ ଆସୋସିଏସନ ଅଫ ଉଇମେନ୍ସ ଷ୍ଟଡିଜ"  ବା ଆଇ.ଏ.ଡବ୍ଲୁ.ଏସ. -   ସମ୍ମିଳନୀର ଆୟୋଜକ-ସମ୍ପାଦିକା ଥିଲେ । ଗୁଆହାଟୀସ୍ଥିତ ସମ୍ମୀଳନୀ ସମୟରେ ସେ ଆଇ.ଏ.ଡବ୍ଲୁ.ଏସ.ର ସଭାପତି ମଧ୍ୟ ଥିଲେ । ୨୦୦୯ ମସିହାରେ ଇଲିନା ସେନ ଶିକ୍ଷାକ୍ଷେତ୍ରକୁ ପୁଣି ଫେରି ମହାରାଷ୍ଟ୍ରର ୱାର୍ଧାଠାରେ ମହାତ୍ମା ଗାନ୍ଧୀ ଅନ୍ତର୍ଜାତୀୟ ହିନ୍ଦୀ ବିଶ୍ୱବିଦ୍ୟାଳୟରେ ଶିକ୍ଷା ଦେଇଥିଲେ । ଏହା ପରେ ସେ ମୁମ୍ବାଇକୁ ଯାଇ ସେଠାରେ ଟାଟା ସାମାଜିକ ବିଜ୍ଞାନ ପ୍ରତିଷ୍ଠାନରେ ଆଡଭାନ୍ସଡ ସେଣ୍ଟର ଫର ଉଇମେନ୍ସ ଷ୍ଟଡିଜ ଅଧ୍ୟାପନା କରିଥିଲେ । ଜୁଲାଇ ୨୦୧୩ରୁ ଜୁଲାଇ ୨୦୧୫ ପର୍ଯ୍ୟନ୍ତ ସେ ନେହରୁ ସ୍ମାରକୀ ଲାଇବ୍ରେରୀରେ ଜଣେ ବରିଷ୍ଠ ଫେଲୋ ଥିଲେ । ଛତିଶଗଡ଼ରେ କର୍ମୀଜୀବନ ୧୯୮୦ଦଶକର ଆରମ୍ଭରେ ଇଲିନା ନିଜ ସାଥୀ ବିନାୟକ ସେନଙ୍କ ସହ ଏକ ଆଦିବାସୀ ଆନ୍ଦୋଳନର ଲୋକଙ୍କ ସହ କାମ କରିବା ପାଇଁ ଛତିଶଗଡ଼ ଚାଲିଯାଇଥିଲେ । ପ୍ରଥମେ ସେ ବିଭିନ୍ନ କିସମର ଧାନ ବିହନ ଏବଂ ଚାଉଳର ସଂରକ୍ଷଣରେ ସତତ ବିକାଶ ସୁନିଶ୍ଚିତ କରିବା ପାଇଁ କାମ କରିଥିଲେ । ତା 'ପରେ ସେ ଶଙ୍କର ଗୁହା ନିଯୋଗୀଙ୍କଦ୍ୱାରା ଆରମ୍ଭ କରାଯାଇଥିବା ଟ୍ରେଡ ଇଉନିଅନରେ କାମ କରିବା ଆରମ୍ଭ କରିଥିଲେ । ସେଠାରେ ସେ ଅନେକ ବର୍ଷ ଧରି ଟ୍ରେଡ ଇଉନିଅନ, ଆଦିବାସୀ ଏବଂ ଅଭାବୀ ଲୋକଙ୍କ ସହିତ କାମ କରିଥିଲେ । ସେନ ଦମ୍ପତି ଅନେକ ବର୍ଷ ଗ୍ରାମୀଣ ମଧ୍ୟ ପ୍ରଦେଶରେ ମଧ୍ୟ କାମ କରୁଥିଲେ । ସେହି ସମୟରେ ମଧ୍ୟ ପ୍ରଦେଶର ଲୁହା ଓର ଖଣି ଅଞ୍ଚଳରେ ଛତିଶଗଡ଼ ମାଇନ୍ସ ଶ୍ରମିକ ସଂଗଠନ  (ସି.ଏମ.ଏସ.ଏସ.) ନାମକ ଏକ ଏକ ସ୍ୱାଧୀନ ଶ୍ରମିକ ସଂଗଠନ ସହିତ ଜଡ଼ିତ ଥିଲେ  । ସେମାନେ ସି.ଏମ.ଏସ.ଏସ.ର ଶହିଦ ଡାକ୍ତରଖାନା ସହ ମଧ୍ୟ କାର୍ଯ୍ୟ କରିଥିଲେ । ଏହି ଡାକ୍ତରଖାନା ଶ୍ରମିକ ଆନ୍ଦୋଳନ ମଧ୍ୟରେ ସ୍ୱାସ୍ଥ୍ୟସେବା ପ୍ରଦାନ କରୁଥିଲା । ସେ ମଧ୍ୟ-ଭାରତରେ ଭୁଲ କାରଣରୁ ଗିରଫ ହୋଇଥିବା ଆଦିବାସୀ ପୁରୁଷମାନଙ୍କୁ ମୁକୁଳାଇବା ପାଇଁ ଏବଂ ଉପଦ୍ରବ ଓ ମାଓବାଦୀ ତଥା ନକ୍ସଲବାଦୀମାନଙ୍କୁ ସାହାଯ୍ୟ କରିବା ଅଭିଯୋଗରେ ଛତିଶଗଡ଼ର ଏକ ନିମ୍ନ ଅଦାଲତଦ୍ୱାରା ଆଜୀବନ କାରାଦଣ୍ଡ ପାଇଥିବା ବିନାୟକଙ୍କୁ ମୁକୁଳାଇବା ପାଇଁ ଅଭିଯାନ କରିଥିଲେ । ବିନାୟକ ଶେଷରେ ୨୦୧୧ରେ ମୁକ୍ତ ହୋଇଥିଲେ । ଦୂର୍ଗମ ଅଞ୍ଚଳରେ ବିକଳ୍ପ ସ୍ୱାସ୍ଥ୍ୟସେବା ଯୋଗାଇବା ପାଇଁ ସେ ରୂପାନ୍ତର ନାମରେ ଏକ ଅଣ-ଲାଭକାରୀ ସଂସ୍ଥା ପ୍ରତିଷ୍ଠା କରିଥିଲେ ।